钦定古今图书集成/明伦汇编/闺媛典/第330卷 > 赵伯英妻李文姬
## 钦定古今图书集成/明伦汇编/闺媛典/第330卷 > 赵伯英妻李文姬

按《后汉书李固传》：固既策罢，知不免祸，乃遣三子归
乡里。季燮年十三，姊文姬为同郡赵伯英妻，贤而有
智，具知事本，默然独悲曰：“李氏灭矣！自太公以来，积
德累仁，何以遇此？”密与二兄谋，豫匿燮，托言还京师，
人咸信之。有顷，难作，下郡收固三子，二兄受害。文姬
乃告父门生王成曰：“君执义先公，有古人之节。今委
君以六尺之孤，李氏存灭，其在君矣！”成感其义，乃将
燮乘江东下，入徐州界内，令变名姓为酒家佣。而成
卖卜于市，各为异人，阴相往来。燮从受学，酒家异之，
意非恒人，以女妻燮。燮专精经学，十馀年间，梁冀既
诛，而灾眚屡见。明年，史官上言宜有赦令，又当存录
冤死者大臣子孙。于是大赦天下，并求固后嗣。燮乃
以本末告酒家，酒家具车重厚遣之，皆不受。遂还乡
里，姊弟相见，悲感伤人。既而戒燮曰：“先公正直，为汉
忠臣，而遇朝廷倾乱，梁冀肆虐，令吾宗祀血食将绝。
今弟幸而得济，岂非天耶！宜杜绝众人，勿妄往来，慎
无一言加于梁氏。加梁氏则连主上，祸重至矣，唯引
咎而已。”燮谨从其诲。